CELEX: 32017R1329
Language: el
Date: 2017-07-17 00:00:00
Title: Εκτελεστικός κανονισμός (ΕΕ) 2017/1329 της Επιτροπής, της 17ης Ιουλίου 2017, για την τροποποίηση του παραρτήματος I του κανονισμού (ΕΚ) αριθ. 32/2000 του Συμβουλίου όσον αφορά τους όρους χρήσης παγιωμένης στη Γενική Συμφωνία Δασμών και Εμπορίου (GATT) δασμολογικής ποσόστωσης της Ένωσης για παρασκευάσματα διατροφής που δεν κατονομάζονται ούτε περιλαμβάνονται αλλού, η οποία χορηγείται στις Ηνωμένες Πολιτείες της Αμερικής

18.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 185/29
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1329 ΤΗΣ ΕΠΙΤΡΟΠΉΣ
   της 17ης Ιουλίου 2017
   για την τροποποίηση του παραρτήματος I του κανονισμού (ΕΚ) αριθ. 32/2000 του Συμβουλίου όσον αφορά τους όρους χρήσης παγιωμένης στη Γενική Συμφωνία Δασμών και Εμπορίου (GATT) δασμολογικής ποσόστωσης της Ένωσης για παρασκευάσματα διατροφής που δεν κατονομάζονται ούτε περιλαμβάνονται αλλού, η οποία χορηγείται στις Ηνωμένες Πολιτείες της Αμερικής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 32/2000 του Συμβουλίου, της 17ης Δεκεμβρίου 1999, σχετικά με το άνοιγμα και τον τρόπο διαχείρισης των παγιωμένων στη Γενική Συμφωνία Δασμών και Εμπορίου (GATT) κοινοτικών δασμολογικών ποσοστώσεων, και ορισμένων άλλων κοινοτικών δασμολογικών ποσοστώσεων, καθώς και με τον καθορισμό της μεθόδου τροποποίησης ή προσαρμογής των εν λόγω ποσοστώσεων και σχετικά με την κατάργηση του κανονισμού (ΕΚ) αριθ. 1808/95 (1), και ιδίως το άρθρο 9 παράγραφος 1 στοιχείο β) πρώτη περίπτωση,
   Εκτιμώντας τα ακόλουθα:
   
               (1)
            
            
               Κατόπιν συμφωνίας μεταξύ της Ένωσης και των Ηνωμένων Πολιτειών της Αμερικής η οποία συνήφθη δυνάμει της απόφασης 2013/125/ΕΕ του Συμβουλίου (2), ο εκτελεστικός κανονισμός (ΕΕ) αριθ. 624/2013 της Επιτροπής (3) τροποποίησε το παράρτημα I του κανονισμού (ΕΚ) αριθ. 32/2000 με ισχύ από 1ης Ιουλίου 2013, προκειμένου να ανοιχθεί νέα δασμολογική ποσόστωση 1 550 τόνων παγιωμένη στην GATT για εισαγωγές στην Ένωση παρασκευασμάτων διατροφής που δεν κατονομάζονται ούτε περιλαμβάνονται αλλού του κωδικού ΣΟ 2106 90 98, καταγωγής Ηνωμένων Πολιτειών της Αμερικής.
            
         
               (2)
            
            
               Δεδομένου ότι οι ειδικές ανά χώρα δασμολογικές ποσοστώσεις χορηγούνται με βάση την καταγωγή των εμπορευμάτων, θεωρήθηκε σκόπιμο να προβλεφθεί στο παράρτημα I του κανονισμού (ΕΚ) αριθ. 32/2000 υποχρέωση προσκόμισης πιστοποιητικού καταγωγής, σύμφωνα με την ισχύουσα νομοθεσία της Ένωσης περί μη προτιμησιακής καταγωγής, με κάθε διασάφηση για θέση σε ελεύθερη κυκλοφορία όσον αφορά τα παρασκευάσματα διατροφής που πρόκειται να επωφεληθούν από τη νέα δασμολογική ποσόστωση.
            
         
               (3)
            
            
               Ωστόσο, με επιστολή της 26ης Απριλίου 2016, οι Ηνωμένες Πολιτείες της Αμερικής ζήτησαν να απαλειφθεί η εν λόγω υποχρέωση. Στην επιστολή τους εξηγούν ότι τα προϊόντα που επωφελούνται από τη δασμολογική ποσόστωση εξάγονται από όλες τις πολιτείες των Ηνωμένων Πολιτειών και, παρόλο που η έκδοση των πιστοποιητικών καταγωγής είναι αποκεντρωμένη, οι πόροι που απαιτούνται για τη συμμόρφωση με ένα τέτοιο σύστημα πιστοποίησης σε χαρτί καθιστά το καθήκον αυτό απαγορευτικά επαχθές.
            
         
               (4)
            
            
               Όσον αφορά τον κίνδυνο να εισάγονται στο πλαίσιο της δασμολογικής ποσόστωσης προϊόντα που δεν κατάγονται από τις Ηνωμένες Πολιτείες της Αμερικής, εάν απαλειφθεί η υποχρέωση, σύμφωνα με το άρθρο 61 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (4), οι τελωνειακές αρχές έχουν ήδη τη δυνατότητα να ζητήσουν από τον διασαφιστή να αποδείξει την καταγωγή των εμπορευμάτων με πρόσθετες αποδείξεις εκτός από την προσκόμιση πιστοποιητικού καταγωγής σύμφωνα με τα άρθρα 57, 58 και 59 του εκτελεστικού κανονισμού (ΕΕ) 2015/2447 της Επιτροπής (5). Η ορθή εφαρμογή των κανόνων μπορεί συνεπώς να εξασφαλιστεί ακόμη και αν απαλειφθεί η υποχρέωση προσκόμισης πιστοποιητικού καταγωγής, για να μειωθεί η διοικητική επιβάρυνση για τους εξαγωγείς.
            
         
               (5)
            
            
               Δεδομένων αυτών των εξαιρετικών περιστάσεων, είναι επομένως σκόπιμο να επιτρέπεται στους εισαγωγείς των εν λόγω προϊόντων να χρησιμοποιούν τη δασμολογική ποσόστωση χωρίς να υποχρεούνται να προσκομίζουν πιστοποιητικό καταγωγής.
            
         
               (6)
            
            
               Συνεπώς, ο κανονισμός (ΕΚ) αριθ. 32/2000 θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα I του κανονισμού (ΕΚ) αριθ. 32/2000, στη σειρά για τον αύξοντα αριθμό 09.0096, στη στήλη «Δασμός (%)», η υποσημείωση με το κείμενο «Η χρήση της εν λόγω δασμολογικής ποσόστωσης υπόκειται στην υποβολή πιστοποιητικού καταγωγής που έχει εκδοθεί από τις αρμόδιες αρχές των Ηνωμένων Πολιτειών της Αμερικής, σύμφωνα με τις διατάξεις των άρθρων 55 έως 65 του κανονισμού (ΕΟΚ) αριθ. 2454/93» απαλείφεται.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 5 της 8.1.2000, σ. 1.
   
      (2)  Απόφαση 2013/125/ΕΕ του Συμβουλίου, της 25ης Φεβρουαρίου 2013, για τη σύναψη της συμφωνίας υπό μορφήν ανταλλαγής επιστολών μεταξύ της Ευρωπαϊκής Ένωσης και των Ηνωμένων Πολιτειών της Αμερικής σύμφωνα με το άρθρο XXIV παράγραφος 6 και με το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση (ΕΕ L 69 της 13.3.2013, σ. 4).
   
      (3)  Εκτελεστικός κανονισμός (ΕΕ) αριθ. 624/2013 της Επιτροπής, της 27ης Ιουνίου 2013, για την τροποποίηση του παραρτήματος I του κανονισμού (ΕΚ) αριθ. 32/2000 όσον αφορά νέα παγιωμένη στη Γενική Συμφωνία Δασμών και Εμπορίου (GATT) δασμολογική ποσόστωση της Ένωσης για παρασκευάσματα διατροφής που δεν κατονομάζονται ούτε περιλαμβάνονται αλλού, η οποία χορηγείται στις Ηνωμένες Πολιτείες της Αμερικής (ΕΕ L 177 της 28.6.2013, σ. 21).
   
      (4)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
   
      (5)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).